I yewɛer yiḍ-a i leqqayit lesrar-is, qqimeɣ, ttḥekkireɣ deg wudem n Salma Karama , selleɣ-as bessif i d-tessalay nnefs, ḥusseɣ yiss, di tremt-nni ḥulfaɣ i wakud iḥbes, ayen akk i yellan sdat-iw uɤaleɣ ur ttwaliɣ ara, ttwaliɣ ala allen-is timeqqranin i d-ittwalin ɣer daxel n wuliw d tfettust-is tasemmaḍt iyi-d-yeṭṭfen s tergigit, ur d-faqeɣ ara seg yigen armi i iyi-d-teṭṭef afus-iw ufiɣ-d Salma teqqar-iyi-d s taɣect tamecṭuḥt : yya-d a yameddakel ad nehder, yya-d ad neɛreḍ ad nheggi i uzekka-nneɣ uqbel ad aɣ-yawi s tuggdi-ines, akka tura baba iruḥ ɣer uxxam n urgaz -nni, ara iyi-cerken tudert-iw arma mmuteɣ, iruḥ urgaz i d-yefren yigenni (Rebbi) d tamentilt i tudert-iw, ad yemlil d urgaz i d-textar tmurt i wakken ad iselḥu ussan-iw i d-iteddun.